Document ID: 32005L0074

32005L0074
L 282/9
SLUŽBENI LIST EUROPSKE UNIJE
DIREKTIVA KOMISIJE 2005/74/EZ
od 25. listopada 2005.
o izmjeni Direktive Vijeća 90/642/EEZ u pogledu maksimalnih razina ostataka etofumesata, lambda-cihalotrina, metomila, pimetrozina i tiabendazola koje se njome utvrđuju
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 90/642/EEZ od 27. studenoga 1990. o utvrđivanju maksimalnih razina ostataka pesticida u i na određenim proizvodima biljnog podrijetla, uključujući voće i povrće (1), a posebno njezin članak 7.,
uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (2), a posebno njezin članak 4. stavak 1. točku (f),
budući da:
(1)
U skladu s Direktivom 91/414/EEZ države članice su nadležne za izdavanje odobrenja za sredstva za zaštitu bilja za upotrebu na određenim kulturama. Ta se odobrenja moraju temeljiti na procjeni učinaka na zdravlje ljudi i životinja i utjecaja na okoliš. Elementi koje kod takvih ocjena treba uzeti u obzir uključuju izloženost djelatnika i ostalih prisutnih osoba, te utjecaj na kopneni, vodeni i zračni okoliš, kao i utjecaj na ljude i životinje putem unosa ostataka pesticida koji se nalaze na tretiranim kulturama.
(2)
Maksimalne razine ostataka odražavaju uporabu minimalnih količina pesticida nužnih za postizanje učinkovite zaštite bilja, primijenjenih tako da je količina ostataka što je moguće niža i toksikološki prihvatljiva, uzimajući posebno u obzir procijenjeni unos hranom.
(3)
Maksimalne razine ostataka pesticida trebale bi biti pod stalnim nadzorom. One se mogu mijenjati kako bi se uzelo u obzir nove uporabe, nove informacije i podaci.
(4)
Maksimalne razine ostataka utvrđene su na donjoj granici analitičkog određivanja kada nakon ovlaštenih uporaba sredstava za zaštitu bilja ne ostaju dopuštene razine ostataka pesticida koje se mogu otkriti u ili na prehrambenom proizvodu, kada ne postoje ovlaštene uporabe, ili kada uporabe koje su ovlastile države članice nisu potkrijepljene potrebnim podacima, ili kada uporabe u trećim zemljama nakon kojih ostaju ostaci u ili na prehrambenim proizvodima koji mogu biti stavljeni na tržište Zajednice nisu potkrijepljene potrebnim podacima.
(5)
Podaci o novim ili izmijenjenim uporabama određenih pesticida iz Direktive 90/642/EEZ dostavljeni su Komisiji. To se odnosi na etofumesat, lambda-cihalotrin, metomil, pimetrozin i tiabendazol.
U pogledu lambda-cihalotrina, metomila i pimetrozina, za koje postoje akutne referentne doze, akutna izloženost potrošača putem svakog od prehrambenih proizvoda koji može sadržavati ostatke tih pesticida ispitana je i procijenjena u skladu s postupcima i praksama koje se koriste u Europskoj zajednici, uzimajući u obzir smjernice koje je objavila Svjetska zdravstvena organizacija. Uzeta su u obzir mišljenja Znanstvenog odbora za bilje, a posebno savjeti i preporuke glede zaštite potrošača prehrambenih proizvoda tretiranih pesticidima. Procjena unosa lambda-cihalotrina, metomila i pimetrozina pokazala je kako se utvrđivanjem njihovih maksimalnih razina ostataka neće premašiti akutne referentne doze. U slučaju etofumesata i tiabendazola, ispitivanje raspoloživih podataka pokazalo je da nije potrebna akutna referentna doza, te kako stoga nije potrebno provesti kratkoročno ispitivanje.
(6)
Stoga je prikladno utvrditi nove maksimalne razine ostataka za dotične pesticide.
(7)
S obzirom na tehnološki i znanstveni razvoj, prikladno je utvrditi maksimalne razine ostataka za proizvode koji su relativno novi u Zajednici, poput papaje i kasave (manioke). Stoga je potrebno izmijeniti na odgovarajući način popis primjera u grupama iz Priloga I. Direktivi 90/642/EEZ.
(8)
Utvrđivanje ili izmjena privremenih maksimalnih razina ostataka na razini Zajednice ne sprečava države članice da utvrde privremene maksimalne razine ostataka za etofumesat u skladu s člankom 4. stavkom 1. točkom (f) Direktive 91/414/EEZ i njezinim Prilogom VI. Smatra se da je razdoblje od četiri godine dovoljno da se dozvole daljnje uporabe te aktivne tvari. Tada bi privremene maksimalne razine ostataka u Zajednici trebale postati konačne.
(9)
Mjere predviđene ovom Direktivom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU DIREKTIVU:
Članak 1.
Stavka „Papaja” dodaje se u Prilog I. Direktivi 90/642/EEZ u skupinu 1. podskupinu vi. Razno voće između stavki „Masline” i „Marakuja”. Stavka „Kasava (manioka)” dodaje se u Prilog I. Direktivi 90/642/EEZ u skupinu 2. podskupinu i. Korjenasto i gomoljasto povrće između stavki „Mrkva” i „Celer”.
Članak 2.
Direktiva 90/642/EEZ mijenja se kako slijedi:
1.
U Prilogu II. maksimalne razine ostataka pesticida etofumesata, lambda-cihalotrina, metomila, pimetrozina i tiabendazola zamjenjuju se onima iz Priloga I. ovoj Direktivi.
2.
U Prilogu II. maksimalne razine ostataka pesticida etofumesata dodaju se kako je određeno u Prilogu II. ovoj Direktivi.
Članak 3.
1. Države članice donose zakone i druge propise potrebne za usklađivanje s ovom Direktivom najkasnije do 26. travnja 2006. One Komisiji odmah dostavljaju tekst tih odredaba kao i korelacijsku tablicu između tih odredaba i ove Direktive.
One primjenjuju te odredbe od 27. travnja 2006.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 4.
Ova Direktiva stupa na snagu dvadesetog dana od dana objave u Službenom listu Europske unije.
Članak 5.
Ova je Direktiva upućena državama članicama.
Sastavljeno u Bruxellesu 25. listopada 2005.

Labels: 7
17
0
20